title: KOMISIJAS ĪSTENOŠANAS REGULA (ES) …/.. ar ko nodrošina netraucētu elektroniskā reģistra darbību attiecībā uz fluorogļūdeņražu laišanai tirgū piemērojamajām kvotām

text:
               KOMISIJAS ĪSTENOŠANAS REGULA (ES) …/..

               (25.4.2019),

               ar ko nodrošina netraucētu elektroniskā reģistra darbību attiecībā uz fluorogļūdeņražu laišanai tirgū piemērojamajām kvotām

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2014. gada 16. aprīļa Regulu (ES) Nr. 517/2014 par fluorētām siltumnīcefekta gāzēm un ar ko atceļ Regulu (EK) Nr. 842/2006
                  1
               , un jo īpaši tās 17. panta 2. punktu,

               tā kā:

               (1)Regulas (ES) Nr. 517/2014 17. pantā ir paredzēts centrāls elektronisks reģistrs, kurā pārvalda fluorogļūdeņražu laišanai tirgū piemērojamās kvotas un ziņo par fluorogļūdeņražu laišanu tirgū, t. sk. par tirgū laistām iekārtām, kas uzpildītas ar fluorogļūdeņražiem (“reģistrs”).

               (2)Pēc Kigali grozījuma Monreālas Protokolam par ozona slāni noārdošām vielām
                  2
               , sākot no 2019. gada 1. janvāra, uz lielapjoma fluorogļūdeņražu Savienības importu un eksportu attiecas licencēšanas sistēma, kas noteikta Monreālas protokola 4.B pantā. Par šādu licenci uzskata uzņēmuma, kas darbojas attiecīgi vai nu kā importētājs, vai kā eksportētājs, spēkā esošu reģistrāciju Regulas (ES) Nr. 517/2014 minētajā reģistrā.

               (3)Lai nodrošinātu reģistra netraucētu darbību, ir svarīgi precizēt prasības uzņēmumiem, kuriem reģistrēšanās ir obligāta. Minētajās prasībās cita starpā būtu jāiekļauj prasība sniegt informāciju par minēto uzņēmumu finanšu stāvokli un juridisko statusu. Šāda informācija var būt nepieciešama, lai rezultatīvi īstenotu kvotu iedalīšanu, izvairītos no kvotu iedalīšanas izkropļojumiem un novērstu tiesību aktu prasību apiešanu un ļaunprātīgu izmantošanu.

               (4)Reģistrācijas prasībās būtu arī jāņem vērā to uzņēmumu atšķirīgā situācija, kas saskaņā ar Regulu (ES) Nr. 517/2014 ir pilnvarojuši savu vienīgo pārstāvi.

               (5)Lai ar reģistra palīdzību varētu rezultatīvi īstenot fluorogļūdeņražu laišanai tirgū piemērojamo kvotu mehānismu, ir svarīgi paredzēt aizsardzības pasākumus nolūkā nodrošināt to, ka kvotu iedalīšana tiek veikta likumīgi un godprātīgi. Reģistra uzdevums ir sekmēt kvotu mehānisma rezultatīvu īstenošanu. Tāpēc reģistrs būtu jāorganizē un jāpārvalda tā, lai to varētu izmantot kā rīku, kas palīdz izvairīties no kvotu iedalīšanas prasību apiešanas vai ļaunprātīgas izmantošanas. Konkrēti, ja tas pats faktiskais īpašnieks/tie paši faktiskie īpašnieki reģistrē vairākus uzņēmumus ar mērķi saņemt lielāku daudzumu kvotu, nekā vienam uzņēmumam iedala no fluorogļūdeņražu maksimālā daudzuma, ko saskaņā ar Regulas (ES) Nr. 517/2014 15. panta 1. punktu var laist Savienības tirgū, šādi uzņēmumi, kam ir tas pats faktiskais īpašnieks/tie paši faktiskie īpašnieki, regulas 16. panta 5. punktā norādītās kvotu iedalīšanas nolūkā būtu jāuzskata par vienu uzņēmumu. Faktiskās īpašumtiesības var attiekties uz jebkāda veida tiesību subjektu, t. sk., piemēram, uz maziem un vidējiem uzņēmumiem.

               (6)Ņemot vērā valstu tiesību normas, ar ko reglamentē uzņēmumu izveidi un darbību, Komisijai ir vajadzīga dalībvalstu palīdzība, lai novērtētu reģistrācijas nolūkā uzņēmumu sniegtās informācijas pilnīgumu un precizitāti. Tāpēc, lai nodrošinātu reģistra netraucētu darbību, dalībvalstīm būtu jāsadarbojas un jāapmainās ar informāciju ar Komisiju.

               (7)Komisijai ir jānodrošina, ka personas dati, kas iesniegti atbilstoši Regulas (ES) Nr. 517/2014 17. pantam, tiek apstrādāti saskaņā ar Eiropas Parlamenta un Padomes Regulu (ES) 2018/1725
                  3
               .

               (8)Šajā regulā paredzētie pasākumi ir saskaņā ar atzinumu, ko sniegusi atbilstoši Regulas (ES) Nr. 517/2014 24. panta 1. punktam izveidotā komiteja,

               IR PIEŅĒMUSI ŠO REGULU.

               1. pants

               Priekšmets

               Šajā regulā noteiktas vispārīgas rīcības prasības attiecībā uz reģistrēšanos reģistrā, kas izveidots atbilstoši Regulas (ES) Nr. 517/2014 17. panta 1. punktam.

               2. pants

               Definīcijas

               Jēdziens “faktiskais īpašnieks” nozīmē faktisko īpašnieku atbilstoši Eiropas Parlamenta un Padomes Direktīvas (ES) 2015/849
                  4
                3. panta 6. punktā sniegtajai definīcijai.

               3. pants

               Informācijas prasības attiecībā uz reģistrēšanos reģistrā

               1.Lai tiktu reģistrēti reģistrā, uzņēmumi, kas veic uzņēmējdarbību Savienībā, Komisijai sniedz šādu informāciju:

               a)uzņēmuma nosaukums un juridiskā forma, kā norādīts attiecīgajos oficiālajos dokumentos saskaņā ar valsts tiesību aktiem un praksi;

               b)uzņēmuma pilna adrese, t. sk. iela, ēkas numurs, pasta indekss, pilsēta un valsts;

               c)uzņēmuma tālruņa numurs, t. sk. starptautiskais kods;

               d)uzņēmuma PVN maksātāja numurs;

               e)uzņēmuma uzņēmēju reģistrācijas un identifikācijas (EORI) numurs (attiecīgā gadījumā);

               f)tās kontaktpersonas vārds un uzvārds, kas atbilst i) un ii) punkta nosacījumiem, un personalizēta e-pasta adrese, kuru minētā persona izmanto profesionālām vajadzībām un kurai, ja iespējams, ir skaidra saikne ar uzņēmumu:

               i)minētā persona ir vai nu uzņēmuma faktiskais īpašnieks, vai darbinieks;

               ii)minētā persona ir pilnvarota uzņēmuma vārdā pildīt visus ar reģistru saistītos pienākumus un attiecīgās darbības, lai tie uzņēmumam būtu juridiski saistoši;

               g)uzņēmuma uzņēmējdarbības apraksts;

               h)rakstisks apstiprinājums par uzņēmumu nodomu reģistrēties reģistrā, ko parakstījis uzņēmuma faktiskais īpašnieks vai darbinieks, kurš uzņēmuma vārdā ir pilnvarots sniegt juridiski saistošus paziņojumus;

               i)uzņēmuma bankas konta rekvizīti, kas apstiprināti ar bankas pārstāvja parakstītu dokumentu vai arī ar tāda oficiāla bankas izraksta oriģināleksemplāru, kas attiecas uz bankas kontu Savienībā, kuru uzņēmums izmanto savā uzņēmējdarbībā, un kas aptver pēdējo 3 mēnešu laikposmu.

               2.Lai tiktu reģistrēti reģistrā, uzņēmumi, kas veic uzņēmējdarbību ārpus Savienības un kas atbilstoši Regulas (ES) Nr. 517/2014 16. panta 5. punktam ir pilnvarojuši savu vienīgo pārstāvi, Komisijai sniedz šādu informāciju:

               a)šā panta 1. punkta a), b) un c) apakšpunktā izklāstītā informācija gan attiecībā uz uzņēmumu, gan vienīgo pārstāvi un — saistībā ar a) apakšpunktā izklāstīto informāciju — abos gadījumos attiecīgs oficiāls dokuments, kurā norādīts nosaukums un juridiskā forma, kā arī minētā dokumenta apliecināts tulkojums angļu valodā;

               b)šā panta 1. punkta d), e) un i) apakšpunktā izklāstītā informācija, bet tikai attiecībā uz vienīgo pārstāvi, nevis uzņēmumu;

               c)tās kontaktpersonas vārds un uzvārds, kas atbilst i) un ii) punkta nosacījumiem, un personalizēta e-pasta adrese, kuru minētā persona izmanto profesionālām vajadzībām un kurai, ja iespējams, ir skaidra saikne ar vienīgo pārstāvi:

               i)minētā persona ir vai nu vienīgā pārstāvja faktiskais īpašnieks, vai darbinieks;

               ii)minētā persona ir pilnvarota uzņēmuma un vienīgā pārstāvja vārdā pildīt visus ar reģistru saistītos pienākumus un attiecīgās darbības, lai tie uzņēmumam un vienīgajam pārstāvim būtu juridiski saistoši;

               d)vienīgā pārstāvja e-pasta adrese;

               e)uzņēmuma uzņēmējdarbības apraksts;

               f)šā panta 1. punkta h) apakšpunktā norādītais rakstiskais apstiprinājums, ko papildus parakstījis vienīgā pārstāvja faktiskais īpašnieks vai darbinieks, kurš vienīgā pārstāvja vārdā ir pilnvarots sniegt juridiski saistošus paziņojumus.

               3.Lai par konkrētu gadu drīkstētu iesniegt deklarāciju atbilstoši Regulas (ES) Nr. 517/2014 16. panta 2. vai 4. punktam, jāievēro pieteikuma par reģistrēšanos reģistrā iesniegšanas un aizpildīšanas termiņi, kas norādīti paziņojumā, kurš Komisijai jāsniedz saskaņā ar minētās regulas 16. panta 2. punkta trešo daļu.

               4.Uzņēmumi, kas ir reģistrējušies jau pirms šīs regulas stāšanās spēkā, informāciju atbilstoši 1. punktam vai attiecīgā gadījumā atbilstoši 2. punktam sniedz trīs mēnešu laikā no šīs regulas stāšanās spēkā, ja vien tā reģistrā jau nav iesniegta.

               4. pants

               Papildu informācijas prasības attiecībā uz reģistrēšanos reģistrā

               1.Komisija drīkst pieprasīt uzņēmumam sniegt informāciju par uzņēmuma un attiecīgā gadījumā par uzņēmuma vienīgā pārstāvja faktiskā(-o) īpašnieka(-u) identitāti, t. sk. informāciju par faktisko īpašumtiesību veidu un kontroles veidu un apmēru, ko katrs šāds īpašnieks ir tiesīgs īstenot.

               2.Pamatotos gadījumos pēc tās informācijas sākotnējā novērtējuma, kas sniegta atbilstoši 3. pantam un attiecīgā gadījumā šā panta 1. punktam, Komisija drīkst arī pieprasīt uzņēmumam sniegt šādu informāciju:

               a)papildu informācija vai apstiprinoši pierādījumi, kas apliecina atbilstoši 3. pantam un attiecīgā gadījumā atbilstoši šā panta 1. punktam sniegtās informācijas precizitāti un pilnīgumu;

               b)uzņēmuma finanšu pārskati par iepriekšējo gadu vai, ja tie nav pieejami, pierādījums par pietiekamiem līdzekļiem veikt turpmākās darbības, kuru nolūkā uzņēmums vēlas reģistrēties reģistrā;

               c)uzņēmuma uzņēmējdarbības plāns attiecībā uz turpmākajām darbībām un pārskats par iepriekšējo uzņēmējdarbību;

               d)dokuments, kas pierāda uzņēmuma vadības struktūru;

               e)informācija par jebkādu saikni, piemēram, juridisku, ekonomisku vai fiskālu saikni, ar citiem uzņēmumiem vai citu uzņēmumu faktiskajiem īpašniekiem, kas ir iesnieguši reģistrācijas pieprasījumu vai jau ir reģistrēti reģistrā.

               3.Vajadzības gadījumā Komisija drīkst pieprasīt, lai jebkurai papildu informācijai vai apstiprinošam pierādījumam, kas atbilstoši 2. punktam prasīts no uzņēmumiem, kuri ir pilnvarojuši savu vienīgo pārstāvi, tiktu pievienots apliecināts tulkojums angļu valodā.

               4.Jebkādu šajā pantā prasīto informāciju vai pierādījumus uzņēmumi iesniedz 10 darbdienu laikā no pieprasījuma dienas vai tādā ilgākā laikposmā, kādam pēc uzņēmuma pienācīgi pamatota lūguma pagarināt termiņu Komisija var piekrist.

               5. pants

               Pienākums atjaunināt informāciju

               Reģistrā reģistrētie uzņēmumi nodrošina, ka to vai to vārdā atbilstoši šai regulai sniegtā informācija tiek atjaunināta, un atjaunināto informāciju Komisijai iesniedz, tiklīdz šāda informācija mainās vai pārstāj būt pilnīga vai precīza.

               6. pants

               Reģistrācijas atteikums, apturēšana un atcelšana

               1.Komisija drīkst atteikt uzņēmuma reģistrēšanu reģistrā vai apturēt uzņēmuma reģistrāciju, ja attiecībā uz konkrēto uzņēmumu šīs regulas prasības nav ievērotas vai ja jebkāda atbilstoši šai regulai uzņēmuma vai tā vārdā sniegtā informācija vai pierādījumi ir neprecīzi vai nepilnīgi. Konkrētais uzņēmums un attiecīgās dalībvalsts kompetentā iestāde ar reģistra starpniecību tiek informēti par reģistrācijas atteikumu vai apturēšanu.

               2.Ja uzņēmuma reģistrācija ir apturēta saskaņā ar 1. punktu, Komisija apturēšanu atceļ un reģistrāciju atjauno tad, kad attiecībā uz konkrēto uzņēmumu šīs regulas prasības ir izpildītas, vai attiecīgā gadījumā tad, kad informācija vai pierādījumi, ko atbilstoši šai regulai iesniedzis uzņēmums vai kas iesniegti tā vārdā, pēc tam tiek atjaunināti un ir precīzi un pilnīgi.

               3.Komisija atceļ uzņēmumu reģistrāciju, ja ar nolūku ir sniegta nepatiesa informācija vai ja uzņēmums pēc reģistrācijas apturēšanas joprojām nesniedz prasīto informāciju vai neatjaunina šajā regulā paredzēto informāciju. Konkrētais uzņēmums un attiecīgās dalībvalsts kompetentā iestāde ar reģistra starpniecību tiek informēti par reģistrācijas atcelšanas iemesliem.

               7. pants

               Uzņēmumi ar to pašu faktisko īpašnieku/tiem pašiem faktiskajiem īpašniekiem

               1.Nolūkā iedalīt kvotas fluorogļūdeņražu laišanai tirgū saskaņā ar Regulas (ES) Nr. 517/2014 16. panta 5. punktu visi uzņēmumi ar to pašu faktisko īpašnieku/tiem pašiem faktiskajiem īpašniekiem atbilstoši minētās regulas 16. panta 2. un 4. punktam tiek uzskatīti par vienu deklarētāju. Šis viens deklarētājs ir uzņēmums, kas tika reģistrēts vispirms, vai attiecīgā gadījumā cits faktiskā īpašnieka norādīts reģistrēts uzņēmums. Nolūkā atbilstoši Regulas (ES) Nr. 517/2014 16. panta 3. punktam pārrēķināt atsauces vērtības visi uzņēmumi ar to pašu faktisko īpašnieku/tiem pašiem faktiskajiem īpašniekiem tiek uzskatīti par vienu importētāju vai ražotāju. Šis viens importētājs vai ražotājs ir uzņēmums, kas tika reģistrēts vispirms, vai attiecīgā gadījumā cits faktiskā īpašnieka norādīts reģistrēts uzņēmums.

               2.Tādu uzņēmumu gadījumā, uz kuriem 1. punkts attiecas divos deklarēšanas periodos, Komisija reģistrāciju uzņēmumiem ar to pašu faktisko īpašnieku/tiem pašiem faktiskajiem īpašniekiem atceļ, izņemot vispirms reģistrēto uzņēmumu vai attiecīgā gadījumā citu faktiskā īpašnieka norādītu reģistrētu uzņēmumu, ja vien saskaņā ar Regulu (ES) Nr. 517/2014 nav citu neizpildītu pienākumu, kuru nolūkā ir nepieciešama reģistrēšanās reģistrā.

               8. pants

               Informācijas apmaiņa

               Pēc pieprasījuma dalībvalstis sadarbojas un apmainās ar informāciju ar Komisiju, kad tas ir nepieciešams, lai novērtētu tās informācijas pilnīgumu un precizitāti, ko uzņēmumi snieguši reģistrācijas nolūkā atbilstoši šai regulai, jo īpaši gadījumos, kad informācija attiecas uz valsts tiesību aktiem un praksi.

               9. pants

               1.Pēc reģistrācijas atcelšanas saskaņā ar 6. panta 3. punktu reģistrā apstrādātos ar uzņēmumu saistītos personas datus drīkst uzglabāt maksimāli 5 gadus.

               2.Komisija ar tehniskiem līdzekļiem nodrošina 1. punktā minēto personas datu dzēšanu.

               10. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Šī regula uzliek saistības kopumā un ir tieši piemērojama visās dalībvalstīs.

               Briselē, 25.4.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 150, 20.5.2014., 195. lpp.

                     (2)

                        Padomes 2017. gada 17. jūlija Lēmums (ES) 2017/1541 par to, lai Eiropas Savienības vārdā noslēgtu Kigali grozījumu Monreālas Protokolam par ozona slāni noārdošām vielām (OV L 236, 14.9.2017., 1. lpp.).

                     (3)

                        Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).

                     (4)

                        Eiropas Parlamenta un Padomes 2015. gada 20. maija Direktīva (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 648/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (OV L 141, 5.6.2015., 73. lpp.).


title: KOMISIJAS ĪSTENOŠANAS REGULA (ES) …/.. ar ko Kaboverdei piešķir pagaidu atkāpi no preferenciālās izcelsmes noteikumiem, kas izklāstīti Deleģētajā regulā (ES) 2015/2446, attiecībā uz sagatavotu vai konservētu makreles fileju un sagatavotu vai konservētu fregates makreļtunzivs vai fregates tunzivs fileju

text:
               KOMISIJAS ĪSTENOŠANAS REGULA (ES) …/..

               (17.4.2019),

               ar ko Kaboverdei piešķir pagaidu atkāpi no preferenciālās izcelsmes noteikumiem, kas izklāstīti Deleģētajā regulā (ES) 2015/2446, attiecībā uz sagatavotu vai konservētu makreles fileju un sagatavotu vai konservētu fregates makreļtunzivs vai fregates tunzivs fileju

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu
                  1
               , un jo īpaši tās 64. panta 6. punktu un 66. panta b) apakšpunktu,

               tā kā:

               (1)Kaboverde ir valsts, kas gūst priekšrocības no vispārējās preferenču sistēmas, kura minēta Eiropas Parlamenta un Padomes Regulā (ES) Nr. 978/2012
                  2
                kā VPS. Ar Komisijas Īstenošanas regulu (ES) Nr. 439/2011
                  3
                Kaboverdei tika piešķirta atkāpe no Komisijas Regulas (EEK) Nr. 2454/93/EK
                  4
                attiecībā uz to, kā definēt noteiktas izcelsmes produktu jēdzienu izmantošanai vispārējā preferenču sistēmā (“VPS”). Atkāpe attiecas uz 2500 tonnām sagatavotu vai konservētu makreles fileju un 875 tonnām sagatavotu vai konservētu fregates makreļtunzivs vai fregates tunzivs fileju gadā. Saskaņā ar atkāpi un attiecībā uz šiem daudzumiem šie produkti tika uzskatīti par Kaboverdes izcelsmes produktiem pat tajā gadījumā, ja, neraugoties uz to, ka tie ražoti Kaboverdē, tie tika ražoti no nenoteiktas izcelsmes zivīm. Atkāpes termiņš tika trīs reizes pagarināts, un tas beidzās 2018. gada 31. decembrī
                  5
               .

               (2)Kaboverde 2018. gada 22. oktobra vēstulē lūdza pagarināt minētās atkāpes termiņu attiecībā uz tiem pašiem gada apjomiem uz laikposmu līdz stāsies spēkā jaunais ekonomisko partnerattiecību nolīgums (“EPN”) starp Savienību un Rietumāfriku, kas tika parafēts 2014. gada 30. jūnijā. Atbilstīgi tajā noteiktajiem kumulācijas noteikumiem EPN ļaus Kaboverdes zivju apstrādes nozarei nodrošināt atbilstību preferenciālas izcelsmes noteikumiem, izmantojot citu Rietumāfrikas valstu izcelsmes zivis.

               (3)Kopš 2008. gada kopējie gada daudzumi, kas ar atkāpi piešķirti Kaboverdei, ievērojami palīdzēja uzlabot tās zvejas produktu apstrādes sektora stāvokli. Minētie daudzumi ir zināmā mērā veicinājuši arī Kaboverdes mazo zvejas kuģu flotes darbības atjaunināšanu, kas šai valstij ir ārkārtīgi svarīga.

               (4)Lūgumā minētie argumenti liecina, ka bez atkāpes tiktu būtiski ietekmēta Kaboverdes zivju apstrādes nozares spēja turpināt eksportu uz Savienību saskaņā ar VPS, un tas varētu kavēt Kaboverdes mazapjoma pelaģiskās zvejas flotes attīstību.

               (5)Ir vajadzīgs papildu laiks, lai nostiprinātu rezultātus, kurus Kaboverde jau guvusi savos centienos atjaunināt vietējās zvejas flotes darbību. Atkāpei vajadzētu dot Kaboverdei pietiekamu laiku, lai pielāgotos noteikumiem par preferenciālas izcelsmes statusa iegūšanu.

               (6)Ņemot vērā, ka atkāpes attiecībā uz to, kā definēt noteiktas izcelsmes produktu jēdzienu, ir piešķirtas pagaidu kārtā, atkāpe būtu piešķirama uz diviem gadiem, vai līdz stāsies spēkā jaunais EPN starp Savienību un Rietumāfriku, attiecībā uz 2500 tonnām sagatavotu vai konservētu makreles fileju un 875 tonnām sagatavotu vai konservētu fregates makreļtunzivs vai fregates tunzivs fileju gadā. Atkāpes termiņam tomēr būtu jābeidzas iepriekšējā dienā pirms EPN ar Rietumāfriku stāšanās spēkā, ja tas notiktu līdz 2020. gada 31. decembrim.

               (7)Šīs regulas pielikumā noteiktos daudzumus būtu jāpārvalda saskaņā ar Komisijas Īstenošanas regulas (ES) 2015/2447
                  6
                49.–54. pantu, kas reglamentē tarifu kvotu pārvaldību.

               (8)Atkāpe būtu jāpiešķir ar nosacījumu, ka Kaboverdes muitas dienesti veic pasākumus, kas nepieciešami, lai veiktu to produktu, uz kuriem attiecas atkāpe, eksporta kvantitatīvās pārbaudes, un ka tās nosūta Komisijai pārskatu par produktu daudzumiem, par kuriem saskaņā ar šo regulu ir izdoti A veidlapas izcelsmes sertifikāti, un šo sertifikātu kārtas numurus. Ja Komisijas Īstenošanas regulas (ES) 2015/2447 79. pantā minēto reģistrēto eksportētāja (REX) sistēmu sāks piemērot Kaboverdē 2019. gada laikā, tas pats noteikums būtu jāpiemēro arī reģistrēto eksportētāju sagatavotajiem paziņojumiem par izcelsmi.

               (9)Šajā regulā paredzētajiem pasākumiem būtu jāstājas spēkā nākamajā dienā pēc tās publicēšanas, lai ņemtu vērā stāvokli Kaboverdē un lai ļautu šai valstij izmantot šo atkāpi nekavējoties.

               (10)Šajā regulā paredzētie pasākumi ir saskaņā ar Muitas kodeksa komitejas atzinumu,

               IR PIEŅĒMUSI ŠO REGULU.

               1. pants

               Atkāpjoties no Deleģētās regulas (ES) 2015/2446 41. panta b) apakšpunkta un 45. panta, sagatavotu vai konservētu makreles fileju un sagatavotu vai konservētu fregates makreļtunzivs vai fregates tunzivs fileju, uz ko attiecas KN kods 1604 15 11, ex 1604 19 97 un 1604 20 90 un kas ražota Kaboverdē no nenoteiktas izcelsmes zivīm, saskaņā ar šīs regulas 2., 3. un 4. pantu uzskata par Kaboverdes izcelsmes produktiem.

               2. pants

               1.Atkāpi piemēro produktiem, kas eksportēti no Kaboverdes un deklarēti laišanai brīvā apgrozībā Savienībā no 2019. gada 1. janvāra līdz:

               (a)2020. gada 31. decembrim; vai

               (b)gadījumā, ja ekonomisko partnerattiecību nolīgums starp Savienību un Rietumāfriku, kas tika parafēts 2014. gada 30. jūnijā (“EPN”), stājas spēkā 2020. gada 31. decembrī vai pirms tam, tad līdz iepriekšējai dienai pirms EPN stāšanās spēkā dienas.

               2.Atkāpi piemēro produktiem, nepārsniedzot pielikumā noteikto daudzumu gadā.

               3.Atkāpi piemēro, ievērojot atbilstību Deleģētās regulas (ES) 2015/2446 43. panta nosacījumiem.

               3. pants

               Šīs regulas pielikumā noteiktos daudzumus pārvalda saskaņā ar Komisijas Īstenošanas regulas (ES) 2015/2447 49.–54. pantu, kas reglamentē tarifu kvotu pārvaldību.

               4. pants

               Atkāpi piešķir ar turpmāk minētajiem nosacījumiem.

               1.   Kaboverdes muitas dienesti veic pasākumus, kas nepieciešami, lai veiktu 1. pantā minēto produktu eksporta kvantitatīvās pārbaudes.

               2.   Kaboverdes kompetentās iestādes saskaņā ar šo regulu izdod A veidlapas izcelsmes sertifikātu, kura 4. ailē izdara šādu norādi: “Derogation – Commission Implementing Regulation (EU) xxx/2019”, Ja reģistrēto eksportētāju (REX) sistēma 2019. gadā tiek piemērota Kaboverdei, šo norādi iekļauj paziņojumos par izcelsmi, ko sagatavo reģistrētie eksportētāji.

               3.   Kaboverdes kompetentās iestādes katru ceturksni nosūta Komisijai pārskatu par daudzumiem, par kuriem saskaņā ar šo regulu ir izdoti vai sagatavoti izcelsmes sertifikāti un/vai paziņojumi par izcelsmi, un šo pierādījumu kārtas numuri.

               5. pants

               Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 1. janvāra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 17.4.2019

                     Komisijas vārdā –

                     priekšsēdētājs
                     Jean-Claude JUNCKER

                     (1)

                        OV L 269, 10.10.2013., 1. lpp.

                     (2)

                        Eiropas Parlamenta un Padomes Regula (ES) Nr. 978/2012 (2012. gada 25. oktobris) par vispārējo tarifa preferenču sistēmas piemērošanu un ar ko atceļ Padomes Regulu (EK) Nr. 732/2008 (OV L 303, 31.10.2012., 1. lpp.).

                     (3)

                        Komisijas Īstenošanas regula (ES) Nr. 439/2011 (2011. gada 6. maijs), ar ko piemēro atkāpi no Regulas (EEK) Nr. 2454/93 attiecībā uz to, kā definēt noteiktas izcelsmes produktu jēdzienu izmantošanai vispārējo tarifu preferenču sistēmā, lai ņemtu vērā Kaboverdes īpašo stāvokli attiecībā uz dažu zvejas produktu eksportu uz Eiropas Savienību (OV L 119, 7.5.2011., 1. lpp.).

                     (4)

                        Komisijas Regula (EEK) Nr. 2454/93 (1993. gada 2. jūlijs), ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

                     (5)

                        Komisijas Īstenošanas regula (ES) Nr. 2017/968 (2017. gada 8. jūnijs) (OV L 146, 9.6.2017., 13. lpp.).

                     (6)

                        Komisijas Īstenošanas regula (ES) 2015/2447 (2015. gada 24. novembris), ar ko paredz sīki izstrādātus noteikumus, kas vajadzīgi, lai īstenotu konkrētus noteikumus Eiropas Parlamenta un Padomes Regulā (ES) Nr. 952/2013, ar ko izveido Savienības Muitas kodeksu (OV L 343, 29.12.2015., 558. lpp.).

    ---documentbreak---

               PIELIKUMS

                        Kārtas Nr.

                        KN kods

                        Preču apraksts

                        Laikposmi

                        Daudzums gadā (tonnās neto svara)

                        09.1647

                        1604 15 11

                        ex 1604 19 97

                        Makreles (Scomber scombrus, Scomber japonicus, Scomber colias) filejas, sagatavotas vai konservētas

                        No 2019. gada 1. janvārim līdz datumam, kas noteikts saskaņā ar 2. panta 1. punktu

                        2500 tonnas

                        09.1648

                        ex 1604 19 97

                        1604 20 90

                        Fregates makreļtunzivs vai fregates tunzivs (Auxis thazard, Auxis rochei) filejas, sagatavotas vai konservētas

                        No 2019. gada 1. janvārim līdz datumam, kas noteikts saskaņā ar 2. panta 1. punktu

                        875 tonnas


title: KOMISIJAS ĪSTENOŠANAS REGULA (ES) …/.. ar ko groza Īstenošanas regulu (ES) 2017/1153 attiecībā uz WLTP CO2 vērtību ziņošanu par dažu kategoriju jauniem vieglajiem automobiļiem un par korelācijas rīka ievades datu pielāgošanu

text:
               KOMISIJAS ĪSTENOŠANAS REGULA (ES) …/..

               (31.10.2019),

               ar ko groza Īstenošanas regulu (ES) 2017/1153 attiecībā uz WLTP CO2 vērtību ziņošanu par dažu kategoriju jauniem vieglajiem automobiļiem un par korelācijas rīka ievades datu pielāgošanu

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem
                  1
               , un jo īpaši tās 8. panta 9. punkta pirmo daļu un 13. panta 7. punkta pirmo daļu,

               tā kā:

               (1)Eiropas Parlamenta un Padomes Regula (ES) 2019/631
                  2
                nosaka, ka visa ES jaunu vieglo automobiļu parka CO2  emisiju mērķrādītājus 2025. un 2030. gadam aprēķina, pamatojoties uz CO2 emisijām, kas jauniem vieglajiem pasažieru automobiļiem, kuri reģistrēti 2020. gadā, izmērītas saskaņā ar Komisijas Regulu (EU) 2017/1151
                  3
                (turpmāk “izmērītās CO2 emisijas vērtības”).

               (2)Komisijas Īstenošanas regulā (ES) 2017/1153
                  4
                ir izklāstīti noteikumi par izmērīto CO2 emisijas vērtību ražotāju veiktiem aprēķiniem un ziņošanu. Tomēr ir nepieciešams precizēt, kā šīs vērtības nosaka, jo īpaši attiecībā uz hibrīdelektriskiem transportlīdzekļiem bez ārējas uzlādes (NOVC-HEV) un ārējas uzlādes hibrīdelektriskiem transportlīdzekļiem (OVC-HEV).

               (3)Turklāt būtu jāpaskaidro, kā nosaka izmērītās CO2 emisiju vērtības, ja tipa apstiprināšanas nolūkā veikti vairāki CO2 emisiju testi.

               (4)NOVC-HEV un OVC-HEV CO2 emisiju korelācija būtu jāveic uz transportlīdzekļa fizisku testu pamata, un nevis pamatojoties uz korelācijas rīka veiktām simulācijām, tādēļ ka korelācijas rīka pielāgošana, lai ņemtu vērā šādas transportlīdzekļa tehnoloģijas, ir ļoti sarežģīta. Lai nodrošinātu korelācijas rezultātu efektīvu verifikāciju, tehnisko testu datus par šādiem transportlīdzekļiem tomēr būtu jāiesniedz Komisijai tāpat kā par parastiem transportlīdzekļiem.

               (5)Tāpēc Īstenošanas regula (ES) 2017/1153 būtu attiecīgi jāgroza.

               (6)Šajā regulā paredzētie pasākumi ir saskaņā ar Klimata pārmaiņu komitejas atzinumu,

               IR PIEŅĒMUSI ŠO REGULU.

               1. pants

               Īstenošanas regulu (ES) 2017/1153 groza šādi:

               (1)regulas 7.a pantu groza šādi:

               (a)panta 1. punkta pirmo daļu aizstāj ar šādu:

               “Ražotājs aprēķina kombinētās vai attiecīgā gadījumā svērtās kombinētās CO2 emisijas, noteiktas kā MCO2, measured, katram jaunam vieglajam pasažieru automobilim, kas reģistrēts 2020. gadā, saskaņā ar šādiem vienādojumiem:

               (a)transportlīdzekļiem ar tikai iekšdedzes motoru:

               ar vienādojumu MCO2-ind aprēķināšanai, kas norādīts Regulas (ES) 2017/1151 XXI pielikuma 7. apakšpielikuma 3.2.3.2.4. punkta otrajā daļā, kur MCO2-H un MCO2-L  lielumu attiecīgajai interpolācijas saimei aizstāj ar MCO2,C,5  vērtībām (kombinētajām) no EK tipa apstiprinājuma sertifikāta 2.5.1.1.3. ieraksta  (transportlīdzeklim H) un 2.5.1.2.3. ieraksta (transportlīdzeklim L), kā norādīts Regulas (ES) 2017/1151 I pielikuma 4. papildinājumā dotajā paraugā;

               (b)hibrīdelektriskiem transportlīdzekļiem bez ārējas uzlādes (NOVC-HEV):

               ar vienādojumu: MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               kur:

               MCO2-L,C,5
                     ir MCO2,C,5  vērtība (kombinētā) attiecīgajai interpolācijas saimei, kas ņemta no EK tipa apstiprinājuma sertifikāta ieraksta 2.5.1.2.3., kā norādīts Regulas (ES) 2017/1151 I pielikuma 4. papildinājumā dotajā paraugā;

               Kind
                     ir interpolācijas koeficients konkrētajam atsevišķam transportlīdzeklim piemērojamajā WLTP testa ciklā, kā norādīts Regulas (ES) 2017/1151 XXI pielikuma 8. apakšpielikuma 4.5.3. punktā;

               MCO2-H,C,5
                     ir MCO2,C,5  vērtība (kombinētā) attiecīgajai interpolācijas saimei, kas ņemta no EK tipa apstiprinājuma sertifikāta ieraksta 2.5.1.1.3., kā norādīts Regulas (ES) 2017/1151 I pielikuma 4. papildinājumā dotajā paraugā;

               (c)ārējas uzlādes hibrīdelektriskiem transportlīdzekļiem (OVC-HEV):

               ar vienādojumu: MCO2-measured = MCO2-L,C,5 + Kind x (MCO2-H,C,5 – MCO2-L,C,5)

               kur:

               MCO2-L,C,5, MCO2-H,C,5
                     ir noteikti attiecīgajai interpolācijas saimei saskaņā ar Regulas (ES) 2017/1151 XXI pielikuma 8. apakšpielikuma 4.1.3.1. punktā doto formulu, kur lielumu Mi,CDj  aizstāj ar MCO2,CD  vērtību (kombinēto), kas attiecīgi transportlīdzeklim H un L ņemta no EK tipa apstiprinājuma sertifikāta 2.5.3.2. ieraksta, un lielumu Mi,CS  aizstāj ar MCO2,C,5  vērtību (kombinēto), kas attiecīgi transportlīdzeklim H, L vai M ņemta no EK tipa apstiprinājuma sertifikāta 2.5.3.1. ieraksta;

               Kind
                     ir interpolācijas koeficients konkrētajam atsevišķam transportlīdzeklim piemērojamajā WLTP testa ciklā, kā norādīts Regulas (ES) 2017/1151 XXI pielikuma 8. apakšpielikuma 4.5.3. punktā.”;

               (b)iekļauj šādu 1.a punktu:

               “1.a. Ja EK tipa apstiprinājuma sertifikāta 2.5.1.1.3., 2.5.1.2.3., 2.5.3.1. vai 2.5.3.2. ierakstā ir vairāk nekā viena mērījuma vērtība, MCO2,C,5 vai MCO2,CD  vērtības, kas minētas 1. punktā, šā noteikuma nolūkā nosaka šādi:

               (a)viena mērījuma gadījumā: kombinētā vērtība, kas reģistrēta 1. testā;

               (b)divu mērījumu gadījumā: divu kombinēto vērtību, kas reģistrētas 1. un 2. testā, vidējā vērtība;

               (c)trīs mērījumu gadījumā: trīs kombinēto vērtību, kas reģistrētas 1., 2. un 3. testā, vidējā vērtība.”;

               (2)regulas I pielikumu groza šādi:

               (a)pielikuma 2.1. punkta otrās daļas pēdējo teikumu aizstāj ar šādu tekstu:

               “Attiecībā uz hibrīdelektriskiem transportlīdzekļiem bez ārējas uzlādes (NOVC-HEV) un ārējas uzlādes hibrīdelektriskiem transportlīdzekļiem (OVC-HEV) NEDC CO2 vērtības, kuras izmanto par atsauci 3. iedaļas vajadzībām, nosaka fiziskos transportlīdzekļa testos, nevis ar korelācijas rīka simulācijām. Fiziskos mērījumus veic saskaņā ar attiecīgajiem transportlīdzekļu fizisko testu noteikumiem, kas noteikti šajā pielikumā. Ievades datus fiziskajiem transportlīdzekļu testiem nosaka un iesniedz tipa apstiprinātājai iestādei vai attiecīgā gadījumā tehniskajam dienestam saskaņā ar 2.4. punktu.”;

               (b)pielikuma 2.2.a. punkta a) apakšpunktu aizstāj ar šādu:

                “a) WLTP testa rezultātu korekciju attiecībā uz CO2 masas emisiju saskaņā ar Regulas (ES) 2017/1151 XXI pielikuma 6. apakšpielikuma 2. papildinājumu un 8. apakšpielikuma 2. papildinājumu piemēro visiem šādiem testa rezultātiem neatkarīgi no minētās regulas XXI pielikuma 6. apakšpielikuma 2. papildinājuma 3.4.4. punkta a) apakšpunkta un 8. apakšpielikuma 2. papildinājuma 1.1.4. punkta a) apakšpunkta noteikumiem;”

               (c)pielikuma 2.4. punkta 1. tabulu groza šādi:

                i)24. ierakstā tekstu otrajā slejā “Korelācijas rīka ievades parametri” aizstāj ar vārdiem “Darba akumulatoru baterijas ietilpība”;

                ii)ierakstus 38 līdz 41 aizstāj ar šādiem:

                        “38.

                        WLTP CO2 vērtība, 1. posms (uzlādes saglabāšanas vērtība NOVC un OVC-HEV gadījumā)

                        gCO2/km

                        Regulas (ES) 2017/1151 I pielikuma 8.a  papildinājuma

                        2.1.1.2.1. ieraksts

                        Nekoriģēta izmērītā MCO2,p,1 vērtība fāzē Mazs

                        39.

                        WLTP CO2 vērtība, 2. posms (uzlādes saglabāšanas vērtība NOVC un OVC-HEV gadījumā)

                        gCO2/km

                        Turpat

                        Nekoriģēta izmērītā MCO2,p,1 vērtība fāzē Vidējs

                        40.

                        WLTP CO2 vērtība, 3. posms (uzlādes saglabāšanas vērtība NOVC un OVC-HEV gadījumā)

                        gCO2/km

                        Turpat

                        Nekoriģēta izmērītā MCO2,p,1 vērtība fāzē Liels

                        41.

                        WLTP CO2 vērtība, 4. posms (uzlādes saglabāšanas vērtība NOVC un OVC-HEV gadījumā)

                        gCO2/km

                        Turpat

                        Nekoriģēta izmērītā MCO2,p,1 vērtība fāzē Ļoti [Īpaši] liels”;

               iii)ierakstā 60 tekstu otrajā slejā “Korelācijas rīka ievades parametri” aizstāj ar vārdiem “WLTP ģeneratora (līdzstrāvas/līdzstrāvas pārveidotājs – zemsprieguma puse – NOVC un OVC-HEV gadījumā) strāva”;

               iv)ierakstā 61 tekstu otrajā slejā “Korelācijas rīka ievades parametri” aizstāj ar vārdiem “Darba akumulatoru baterijas strāva”;

               v)75. ierakstu svītro;

               vi)77. ierakstu aizstāj ar šādu:

                        “77.

                        WLTP CO2 izmērītā koriģētā (uzlādes saglabāšanas vērtība NOVC un OVC-HEV gadījumā) transportlīdzeklim H un/vai L

                        g/km

                        Regulas (ES) 2017/1151 I pielikuma 8.a  papildinājuma 2.1.1.2.1. ieraksts

                        Kombinētās izmērītās CO2 emisijas transportlīdzeklim H un L pēc visām piemērojamajām korekcijām, MCO2,C,5. WLTP 2. un 3. testa gadījumā iesniedz visus izmērītos rezultātus (izņemot attiecībā uz NOVC un OVC-HEV, kad nodrošina tikai galīgo tipa apstiprinājuma vērtību).”;

               vii)papildina ar šādu 79. līdz 101. ierakstu:

                        “79.

                        WLTP akumulēto enerģiju patērējoši CO2 rezultāti (kombinētie)

                        gCO2/km

                        Regulas (ES) 2017/1151 I pielikuma 4. papildinājuma 2.5.3.2. ieraksts

                        Kombinētās, akumulēto enerģiju patērējošas CO2 masas emisijas MCO2,CD (vidējās vērtības 2. un 3. testa gadījumā) I tipa testam, kā aprēķināts saskaņā ar Regulas (ES) 2017/1151 XXI pielikuma 8. papildpielikuma 4.1.2. punktu (tikai OVC-HEV)

                        80.

                        WLTP pēc lietderības koeficienta svērtā kombinētā CO2 emisija (izmērītā)

                        gCO2/km

                        Aprēķināta saskaņā ar Regulas (ES) 2017/1151 XXI pielikuma 8. apakšpielikuma 4.1.3.1. punktu

                        Aprēķinātie svērtie kombinētie rezultāti (izmērītie), kā aprakstīts šīs regulas 7.a panta 1. punkta c) apakšpunktā (tikai OVC-HEV)

                        81.

                        WLTP pēc lietderības koeficienta svērtā kombinētā CO2 emisija (deklarētā)

                        gCO2/km

                        EK tipa apstiprinājuma sertifikāta 2.5.3.3. ieraksts

                        Aprēķinātie svērtie kombinētie rezultāti (deklarētie), ņemti no EK tipa apstiprinājuma sertifikāta 2.5.3.3. ieraksta (tikai OVC-HEV)

                        82.

                        WLTP ekvivalents pilnuzlādes nobraukums (EAER) kombinētais

                        km

                        EK tipa apstiprinājuma sertifikāta 2.5.3.7.2. ieraksts

                        Kombinētais ekvivalentais pilnuzlādes nobraukums (EAER) (tikai OVC-HEV)

                        83.

                        Pārejas cikla indeksa numurs

                        -

                        Regulas (ES) 2017/1151 I pielikuma 8.a papildinājuma 2.1.1.4.1.4. ieraksts

                        OVC-HEV norādīt pārejas cikla indeksa numuru

                        84.

                        Elektroenerģijas relatīvā izmaiņa REECi katrā akumulēto enerģiju patērējošā testā

                        -

                        Aprēķināta saskaņā ar Regulas (ES) 2017/1151 XXI pielikuma 8. apakšpielikuma 3.2.4.5.2. punktu

                        Norādīt REECi katrā CD testā

                        85.

                        NEDC uzlādi saglabājošas CO2 emisijas (deklarētās, B nosacījums)

                        gCO2/km

                        Informācijas dokuments (Regulas (ES) 2017/1151 I pielikuma 3. papildinājums)

                        (NOVC-HEV — 3.5.7.2.1. ieraksts; OVC-HEV — 3.5.7.2.2. ieraksts)

                        OEM deklarācija

                        attiecībā uz NOVC-HEV: deklarētā kombinētā NEDC CO2 vērtība; attiecībā uz OVC-HEV: deklarētā kombinētā uzlādi saglabājoša CO2 masas emisija (NEDC B nosacījums).

                        86.

                        NEDC akumulēto enerģiju patērējoša CO2 emisija (deklarētā, A nosacījums)

                        gCO2/km

                        Informācijas dokuments (Regulas (ES) 2017/1151 I pielikuma 3. papildinājuma 3.5.7.2.3. ieraksts)

                        Kombinētā CD CO2 emisija, OEM deklarācija (tikai OVC-HEV)

                        87.

                        NEDC svērtā kombinētā CO2 emisija (deklarētā)

                        gCO2/km

                        OEM deklarācija

                        OEM deklarācija (tikai OVC-HEV)

                        88.

                        NEDC OVC-HEV pilnuzlādes nobraukums (deklarētais)

                        km

                        OEM deklarācija

                        OEM deklarācija (tikai OVC-HEV)

                        89.

                        KCO2 koeficients korekcijai uzlādi saglabājošā režīmā

                        (g/km) / (Wh/km)

                         Regulas (ES) 2017/1151 XXI pielikuma 8. apakšpielikuma 2. papildinājuma 2.3.2. punkts

                        RCB CO2 masas emisijas korekcijas koeficients NOVC un OVC-HEV

                        90.

                        Hibrīda transportlīdzekļa konfigurācija (P0, P1, P2, P2 planetārs, P3, vai P4)***

                        -

                        Vai transportlīdzeklim ir elektriska mašīna transportlīdzekļa piedziņai un elektroenerģijas ģenerēšanai P0, P1, P2, P2 planetārā, P3 vai P4 pozīcijā, vai to kombinācijā?

                         OEM deklarācija

                        91.

                        Katras elektriskās mašīnas maksimālā izejas jauda (P0, P1, P2, P2 planetārā, P3, vai P4)***

                        kW

                        Regulas (ES) 2017/1151 I pielikuma 3. papildinājuma 3.3.1.1.1. punkts

                        OEM deklarācija

                        92.

                        Katras elektriskās mašīnas maksimālais izejas griezes moments (P0, P1, P2, P2 planetārā, P3, vai P4)***

                        Nm

                        OEM deklarācija

                        93.

                        Katrai elektriskajai mašīnai attiecība starp elektriskās mašīnas apgriezieniem un atsauces apgriezieniem (P0, P1, P2, P2 planetārā, P3, vai P4)***

                        -

                        OEM deklarācija

                        94.

                        Vilces REESS ietilpība

                        Ah

                        Regulas (ES) 2017/1151 I pielikuma 3. papildinājuma 3.3.2.3. punkts

                        OEM deklarācija

                        95.

                        Vilces REESS strāva

                        A

                        Regulas (ES) 2017/1151 XXI pielikuma 8. apakšpielikuma 3. papildinājums

                        20Hz laikrindas vērtības, kas izmantotas testā(-os), atkārtoti ņemot paraugus pie 1Hz

                        96.

                        Vilces REESS tehnoloģijas veids

                        -

                        Regulas (ES) 2017/1151 I pielikuma 8.a papildinājuma 1.1.10. punkts

                        OEM deklarācija

                        97.

                        Vilces REESS sākotnējais uzlādes stāvoklis

                        %

                        OEM deklarācija

                        98.

                        REESS elementu skaits

                        Regulas (ES) 2017/1151 I pielikuma 3. papildinājuma 3.3.2.1. punkts

                        OEM deklarācija

                        99.

                        Vilces REESS spriegums (nominālais/laikrindas)

                        V

                        Regulas (ES) 2017/1151 XXI pielikuma 8. apakšpielikuma 3. papildinājums

                        Testā izmantotās nominālās un laikrindas vērtības (20 Hz minimums)

                        100.

                        Motora brīvgaitas funkcija brīvskrējienā

                        -

                        jā/nē

                        Vai transportlīdzeklim ir motora brīvgaitas funkcija brīvskrējienā (ļauj motoram darboties brīvgaitā transportlīdzekļa brīvskrējiena laikā, lai taupītu degvielu)?

                        101.

                        Motora izslēgšanas funkcija brīvskrējienā

                        -

                        jā/nē

                        Vai transportlīdzeklim ir motora izslēgšanas funkcija brīvskrējienā (ļauj motoram izslēgties transportlīdzekļa brīvskrējiena laikā, lai taupītu degvielu)?

               ***
                     P0: elektriskā mašīna ir savienota ar motora dzensiksnu, tāpēc motora apgriezieni ir atsauces apgriezieni;

               P1: elektriskā mašīna ir savienota ar motora kloķvārpstu, tāpēc motora apgriezieni ir atsauces apgriezieni;

               P2: elektriskā mašīna ir uzstādīta augšpus pārnesumkārbas (pārnesumkārba vai bezpakāpju variators);

               P2 planetārs: elektriskā mašīna ir savienota ar planetārā pārvada zobratu, kas nav savienots ar iekšdedzes motoru vai galvenā pārvada pusēm, šeit – planetārā puse. Šādā gadījumā norādāmā apgriezienu attiecība ir attiecība starp elektriskās mašīnas un planetārās puses apgriezieniem (atsauces apgriezieni), kas atspoguļo apgriezienu pieauguma/samazinājuma efektu reduktorā;

               P3: elektriskā mašīna atrodas tieši augšpus dzenošās ass galvenā pārvada, tāpēc galvenā pārvada ieejas apgriezieni ir atsauces apgriezieni (tas attiecas arī uz elektriskām mašīnām, kas uzstādītas uz planetārā pārvada zobrata galvenā pārvada pusē). Transportlīdzeklim var būt līdz divām P3 mašīnām (viena – priekšējai (P3a) un viena – aizmugurējai (P3b) asij;

               P4: elektriskā mašīna atrodas lejpus galvenā pārvada, tāpēc riteņa apgriezieni ir atsauces apgriezieni. Transportlīdzeklim var būt līdz četriem P4 elektromotoriem (pa vienam katram ritenim, kur P4a norāda priekšējos riteņus un P4b – aizmugurējos).

               Šo ievades datu turpmākas specifikācijas iekļauj korelācijas rīka ievades šablonā.”;

               (d)pielikuma 4.2.1.4.2. punkta otrai daļai pievieno šādu teikumu:

               “Ja d) apakšpunkta gadījumā, kad ceļa slodzes koeficienti ceļa slodzes matricu saimei ir noteikti saskaņā ar 2.3.8.2.1. punkta a) apakšpunktu, ceļa slodzes koeficientus atsevišķam transportlīdzeklim var noteikt saskaņā ar 4.2.1.5. punkta otrajā daļā doto formulu.”

               2. pants

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               Regulas 1. panta 2. punkta c) apakšpunktu piemēro no 2020. gada 1. janvāra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 31.10.2019

                     Komisijas vārdā —

                     priekšsēdētājs
                     Jean-Claude JUNCKER

                     (1)

                        OV L 140, 5.6.2009., 1. lpp.

                     (2)

                        Eiropas Parlamenta un Padomes 2019. gada 17. aprīļa Regula (ES) 2019/631 par CO2 emisiju standartu noteikšanu jauniem vieglajiem pasažieru automobiļiem un jauniem vieglajiem komerciālajiem transportlīdzekļiem un ar kuru atceļ Regulu (EK) Nr. 443/2009 un Regulu (ES) Nr. 510/2011 (OV L 111, 25.4.2019., 13. lpp.).

                     (3)

                        Komisijas 2017. gada 1. jūnija Regula (ES) 2017/1151, ar ko papildina Eiropas Parlamenta un Padomes Regulu (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai, groza Eiropas Parlamenta un Padomes Direktīvu 2007/46/EK, Komisijas Regulu (EK) Nr. 692/2008 un Komisijas Regulu (ES) Nr. 1230/2012 un atceļ Komisijas Regulu (EK) Nr. 692/2008 (OV L 175, 7.7.2017., 1. lpp.).

                     (4)

                        Komisijas 2017. gada 2. jūnija Īstenošanas regula (ES) 2017/1153, ar ko nosaka metodoloģiju to korelācijas parametru noteikšanai, kas vajadzīgi, lai atspoguļotu izmaiņas reglamentētajā testa procedūrā, un groza Regulu (ES) Nr. 1014/2010 (OV L 175, 7.7.2017., 679. lpp.).


title: KOMISIJAS ĪSTENOŠANAS REGULA (ES) …/.. par procedūrām robežkontroles punktos, saskaņā ar kurām kompetentās iestādes koordinēti veic pastiprinātas oficiālās kontroles dzīvnieku izcelsmes produktiem, reproduktīvajiem produktiem, dzīvnieku izcelsmes blakusproduktiem un kombinētajiem produktiem

text:
               KOMISIJAS ĪSTENOŠANAS REGULA (ES) …/..

               (7.11.2019)

               par procedūrām robežkontroles punktos, saskaņā ar kurām kompetentās iestādes koordinēti veic pastiprinātas oficiālās kontroles dzīvnieku izcelsmes produktiem, reproduktīvajiem produktiem, dzīvnieku izcelsmes blakusproduktiem un kombinētajiem produktiem

               (Dokuments attiecas uz EEZ)

               EIROPAS KOMISIJA,

               ņemot vērā Līgumu par Eiropas Savienības darbību,

               ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula)
                  1
               , jo īpaši tās 65. panta 6. punktu,

               tā kā:

               (1)Regula (ES) 2017/625 paredz, ka uz noteiktu kategoriju dzīvniekiem un precēm pirms to ievešanas Savienībā jāattiecina sistemātiskas kontroles robežkontroles punktos.

               (2)No Regulas (ES) 2017/625 65. panta 4. punkta izriet, ka gadījumos, kad ir aizdomas par operatora krāpniecisku vai maldinošu praksi vai ja ir nopietni vai atkārtoti pārkāpti minētās regulas 1. panta 2. punktā minētie noteikumi, kompetentajām iestādēm robežkontroles punktos būtu jāpastiprina oficiālās kontroles sūtījumiem, kuriem ir vienāds lietojums vai izcelsme. Saskaņā ar Regulas (ES) 2017/625 65. panta 5. punktu kompetento iestāžu lēmums par šādu pastiprinātu kontroļu veikšanu ir jāpaziņo Komisijai un dalībvalstīm, izmantojot minētās regulas 131. pantā minēto informācijas pārvaldības sistēmu oficiālo kontroļu vajadzībām (IMSOC).

               (3)Lai nodrošinātu saskaņotu pieeju attiecībā uz pastiprinātu oficiālo kontroļu koordinētu veikšanu noteiktām precēm, ko ieved Savienībā, būtu jāizveido sīki izstrādātas procedūras minēto kontroļu koordinētai veikšanai, arī noteikumi par IMSOC pienākumiem šajā sakarā. Praktisku iemeslu dēļ pastiprināto kontroļu koordinēta veikšana pie robežām būtu jāierobežo tādējādi, lai tā attiektos tikai uz to kategoriju sūtījumiem, kuru izcelsmes uzņēmums ir identificējams un norādīts sarakstā, t. i., dzīvnieku izcelsmes produktu, reproduktīvo produktu, dzīvnieku izcelsmes blakusproduktu un kombinēto produktu sūtījumiem.

               (4)Saņemot no kompetentajām iestādēm paziņojumus saskaņā ar Regulas (ES) 2017/625 65. panta 5. punktu, Komisijai jo īpaši būtu jānovērtē, vai neatbilstības pamatā ir aizdomas par krāpniecisku vai maldinošu praksi vai Regulas (ES) 2017/625 1. panta 2. punktā minēto noteikumu potenciāli nopietni vai atkārtoti pārkāpumi, piemēram, tādu dzīvnieku izcelsmes produktu laišana tirgū, kuru saturā esošo kontaminantu vai veterināro zāļu atlieku līmenis pārsniedz maksimālo atlieku līmeni, vai tādu produktu laišana tirgū, kuri neatbilst Komisijas Regulas (EK) Nr. 2073/2005
                  2
                prasībām.

               (5)Lai samazinātu tādas krāpnieciskas vai maldinošas prakses risku, kur oficiālo kontroļu veikšanai tiek uzrādīti nelieli sūtījumi, kopējam atbilstīgo sūtījumu svaram, kas nepieciešams, lai izbeigtu pastiprinātu oficiālo kontroļu koordinētu veikšanu, vajadzētu būt vismaz desmit reizes lielākam nekā sūtījuma svaram, kas sākotnēji lika iedarbināt šo pasākumu. Tomēr, lai kompetentajām iestādēm un operatoriem neradītu nepieņemamu administratīvo un finansiālo slogu, būtu jānosaka prasībām atbilstošo sūtījumu maksimālais kopējais svars, kas nepieciešams, lai izbeigtu pastiprinātu oficiālo kontroļu koordinētu veikšanu.

               (6)Ja pastiprinātu oficiālo kontroļu koordinētas veikšanas laikā trijiem Savienībā ienākošajiem sūtījumiem tiek atklāts viena veida pārkāpums, kas norādīts paziņojumā saskaņā ar Regulas (ES) 2017/625 65. panta 5. punktu, pastiprinātu oficiālo kontroļu koordinēta veikšana būtu jāturpina, līdz to rezultāti un attiecīgo trešo valstu kompetento iestāžu darbība ir apmierinoša. Šādā gadījumā Komisijai būtu jāpieprasa trešo valstu kompetentajām iestādēm veikt vajadzīgo izmeklēšanu un pasākumus, lai labotu situāciju izcelsmes uzņēmumā un ziņotu Komisijai.

               (7)Kontroles sistēmas efektivitātes labad būtu jāparedz iespēja, ka gadījumos, kad sūtījumu ievešana Savienībā jāatsaka citu iemeslu dēļ, kas nav pārkāpums, kura dēļ koordinētas pastiprinātas oficiālās kontroles tiek veiktas, dalībvalstis noteiktus sūtījumus no pastiprinātu oficiālo kontroļu koordinētas veikšanas var izslēgt.

               (8)Regulu (ES) 2017/625 piemēro no 2019. gada 14. decembra, tāpēc arī šī regula būtu jāpiemēro no tā paša datuma.

               (9)Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

               1. pants
               Priekšmets un darbības joma

               Šī regula nosaka noteikumus par procedūrām robežkontroles punktos, saskaņā ar kurām kompetentās iestādes koordinēti veic pastiprinātas oficiālās kontroles dzīvnieku izcelsmes produktiem, reproduktīvajiem produktiem, dzīvnieku izcelsmes blakusproduktiem un kombinētajiem produktiem, kurus ieved Savienībā laišanai tirgū.

               2. pants
               Definīcija

               Šajā regulā “izcelsmes uzņēmums” nozīmē izcelsmes uzņēmumu trešā valstī, arī trešo valstu kuģus, kuri iekļauti sarakstos, kas izstrādāti attiecībā uz dzīvnieku izcelsmes produktu, reproduktīvo produktu, dzīvnieku izcelsmes blakusproduktu un kombinēto produktu eksportu uz Savienību saskaņā ar attiecīgajiem Savienības tiesību aktiem.

               3. pants
               Pastiprinātu oficiālo kontroļu koordinētas veikšanas iedarbināšana

               1.Paziņojot ar IMSOC starpniecību Komisijai un citām dalībvalstīm par savu lēmumu saskaņā ar Regulas (ES) 2017/625 65. panta 5. punktu, kompetentās iestādes norāda izcelsmes uzņēmumu, preču kategoriju, arī to aprakstu un kodu kombinētajā nomenklatūrā, kas iekļauti Padomes Regulas (EEK) Nr. 2658/87
                  3
                I pielikumā, un pārkāpumu, kura dēļ paredzēts koordinēti veikt pastiprinātas oficiālās kontroles.

               2.Pēc 1. punktā minētā paziņojuma saņemšanas Komisija izvērtē, vai ir izpildīti šādi nosacījumi:

               (a)paziņojuma pamatā ir aizdomas par krāpniecisku vai maldinošu praksi vai Regulas (ES) 2017/625 1. panta 2. punktā minēto noteikumu potenciāli nopietni vai atkārtoti pārkāpumi;

               (b)paziņojums ir saistīts ar darbību vai bezdarbību, par ko ir atbildīgs attiecīgā sūtījuma izcelsmes uzņēmums;

               (c)attiecīgais sūtījums nav jau pakļauts pastiprinātu oficiālo kontroļu koordinētai veikšanai saskaņā ar šo regulu;

               (d)attiecīgajam sūtījumam nepiemēro ārkārtas pasākumus, kas pieņemti saskaņā ar Eiropas Parlamenta un Padomes Regulas (EK) Nr. 178/2002
                  4
                53. pantu vai Regulas (ES) 2016/429
                  5
                261. pantu, vai īpašus pasākumus, kas pieņemti saskaņā ar Regulas (ES) 2017/625 128. pantu, attiecībā uz to pašu pārkāpumu, kas norādīts 1. punktā minētajā paziņojumā.

               3.Šā panta 2. punktā minētā novērtējuma rezultātus Komisija reģistrē sistēmā IMSOC.

               4.Ja 2. punktā minētā novērtējuma rezultāti liecina, ka vajadzīgie nosacījumi ir izpildīti, kompetentās iestādes visu dalībvalstu robežkontroles punktos koordinēti veic pastiprinātas oficiālās kontroles.

               4. pants
               Procedūras pastiprinātu oficiālo kontroļu koordinētai veikšanai

               1.Kompetentās iestādes visu dalībvalstu robežkontroles punktos katram sūtījumam, kas nāk no viena un tā paša izcelsmes uzņēmuma un satur vienādas kategorijas preces, attiecībā uz tāda paša veida pārkāpumiem, kā norādīts IMSOC saskaņā ar 3. panta 1. punktu, veic Regulas (ES) 2017/625 49. pantā minētās identitātes un fiziskās kontrolpārbaudes.

               2.Šā panta 1. punktā minētajām kontrolēm sūtījumus atlasa, pamatojoties uz kombinētās nomenklatūras kodiem, kas norādīti IMSOC saskaņā ar 3. panta 1. punktu.

               3.Ja šie kodi nav pietiekami konkrēti, lai pareizi noteiktu preču kategoriju, kompetentās iestādes robežkontroles punktos sūtījumus, kas atlasīti, pamatojoties uz šiem kodiem, pastiprinātu oficiālo kontroļu koordinētai veikšanai pakļauj tikai tad, ja minētie sūtījumi atbilst preču aprakstam, kas norādīts saskaņā ar 3. panta 1. punktu.

               4.Kompetentās iestādes IMSOC reģistrē iemeslus, kāpēc atlasītajam sūtījumam nav koordinēti veiktas pastiprinātas oficiālās kontroles saskaņā ar 3. punktu.

               5. pants
               Paredzētās kontrolpārbaudes

               1.Ja pastiprinātu oficiālo kontroļu koordinētas veikšanas laikā trijiem Savienībā ienākošajiem sūtījumiem tiek atklāts tā paša veida pārkāpums, kas norādīts 3. panta 1. punktā minētajā paziņojumā, Komisija pieprasa tās trešās valsts kompetentajai iestādei, kurā atrodas neatbilstīgo sūtījumu izcelsmes uzņēmums:

               a)veikt vajadzīgo izmeklēšanu, lai noskaidrotu pārkāpumu iemeslus (“paredzētās kontrolpārbaudes”);

               b)pieņemt rīcības plānu attiecībā uz izcelsmes uzņēmumu šīs situācijas faktiskai labošanai;

               c)ziņot par a) un b) apakšpunktā minētajām darbībām, ietverot rīcības plāna rezultātus.

               2.Komisija rūpīgi pārrauga paredzēto kontrolpārbaužu un rīcības plāna rezultātus un veic turpmākas darbības, arī pasākumus saskaņā ar Regulas (EK) Nr. 178/2002 53. pantu un Regulas (ES) 2017/625 127. panta 4. punktu, ja:

               a)trešās valsts kompetentā iestāde neveic pienācīgas darbības šīs situācijas faktiskai labošanai vai

               b)dalībvalstu kompetentās iestādes turpina ziņot par neapmierinošiem pastiprinātu oficiālo kontroļu koordinētas veikšanas rezultātiem.

               6. pants
               Pastiprinātu oficiālo kontroļu koordinētas veikšanas izbeigšana

               1.Pastiprinātu oficiālo kontroļu koordinētu veikšanu izbeidz šādos gadījumos:

               a)ja kompetentā iestāde nolemj atsaukt 3. panta 1. punktā minēto paziņojumu un par to, izmantojot IMSOC, informē Komisiju un pārējās dalībvalstis, turklāt norāda sava lēmuma pamatojumu, vai

               b)ja ir izpildīti šādi nosacījumi:

               i)dalībvalstu robežkontroles punktu kompetentās iestādes IMSOC sistēmā ir reģistrējušas vismaz 10 apmierinošus nepārtrauktā secībā koordinēti veiktu pastiprinātu oficiālo kontroļu rezultātus;

               ii)šā apakšpunkta i) punktā minēto sūtījumu kopējais svars ir vismaz 10 reizes lielāks par tā sūtījuma svaru, uz kuru attiecas 3. panta 1. punktā minētais paziņojums, vai 300 tonnu neto svars, atkarībā no tā, kurš no šiem lielumiem ir mazāks.

               2. Tomēr, ja Komisija ir pieprasījusi paredzētās kontrolpārbaudes saskaņā ar 5. panta 1. punkta a) apakšpunktu, pastiprinātu oficiālo kontroļu koordinētu veikšanu izbeidz, kad:

               a)dalībvalstu robežkontroles punktu kompetentās iestādes IMSOC sistēmā ir reģistrējušas vismaz 30 apmierinošus nepārtrauktā secībā koordinēti veiktu pastiprinātu oficiālo kontroļu rezultātus;

               b)trešās valsts kompetentā iestāde ir pieņēmusi apmierinošu rīcības plānu saskaņā ar 5. panta 1. punkta b) apakšpunktu.

               7. pants
               Pastiprinātu oficiālo kontroļu koordinētas veikšanas izmaksas

               Pastiprinātu oficiālo kontroļu koordinētas veikšanas izmaksas sedz operators, kas atbild par sūtījumiem, uz kuriem minētās kontroles attiecas.

               8. pants
               Sūtījumi, uz kuriem neattiecas pastiprinātu oficiālo kontroļu koordinēta veikšana

               1.
                     Kompetentās iestādes sūtījumu no pastiprinātu oficiālo kontroļu koordinētas veikšanas var izslēgt, ja saskaņā ar Regulas (ES) 2017/625 66. panta 1. punktu sūtījuma ievešana Savienībā ir jāatsaka tādu iemeslu dēļ, kas nav pārkāpums, kura dēļ koordinētas pastiprinātas oficiālās kontroles tiek veiktas.

               2.
                     Kompetentās iestādes IMSOC sistēmā reģistrē iemeslus, kāpēc sūtījums ir izslēgts no pastiprinātu oficiālo kontroļu koordinētas veikšanas saskaņā ar 1. punktu.

               9. pants
               Stāšanās spēkā un piemērošana

               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               To piemēro no 2019. gada 14. decembra.

               Šī regula uzliek saistības kopumā un ir tieši piemērojama visās dalībvalstīs.

               Briselē, 7.11.2019

                     Komisijas vārdā –

                     priekšsēdētājs
                     Jean-Claude JUNCKER

                     (1)

                        OV L 95, 7.4.2017., 1. lpp.

                     (2)

                        Komisijas 2005. gada 15. novembra Regula (EK) Nr. 2073/2005 par pārtikas produktu mikrobioloģiskajiem kritērijiem (OV L 338, 22.12.2005., 1. lpp.).

                     (3)

                        Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987, 1. lpp.).

                     (4)

                        Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

                     (5)

                        Eiropas Parlamenta un Padomes 2016. gada 9. marta Regula (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).